text: Barn druknet i havedam
  10 august 2010 kl. 19.44
  En lille dreng på halvandet år er ved 19-tiden tirsdag aften druknet i en havedam på Grønbækvej mellem Felsted og Gråsten.
  Det oplyser vagtchefen hos Syd- og Sønderjyllands Politi.
  En flok børn legede i en have, hvor der var en stor havedam. Pludselig  blev et af de større børn opmærksom på, at et barn på halvandet år, der bor i ejendommen på Grønbækvej, flød livløs rundt i vandet. 
  Det er uvist, hvor længe det lille barn havde ligget livløs i vandet. 
  Forældrene alarmerede politi og ambulance.
  Redningsfolkene forsøgte at genoplive barnet på stedet, og kørte efterfølgende til Aabenraa Sygehus, hvor barnet blev erklæret dødt, oplyser politiet.
  